আতঙ্ক ছড়ালেই কঠোর ব্যবস্থা, রান্নার গ্যাসের সঙ্কট নিয়ে মুখ খুললেন মোদি

নয়াদিল্লি: এলপিজি নিয়ে আতঙ্ক ছড়ালেই কঠোর ব্যবস্থা। রান্নার গ্যাসের সঙ্কট (LPG Gas Crises) নিয়ে মুখ খুললেন নরেন্দ্র মোদি (Narendra Modi)। এলপিজি নিয়ে এখন দেশজুড়ে হইচই হচ্ছে। সমস্যা না থাকলেও কিছু মানুষ নিজের স্বার্থে আতঙ্ক ছড়ানোর চেষ্টা করছেন। তাদের রাজনৈতিক জবাব দেওয়ার সময় এখন নয়, বললেন প্রধানমন্ত্রী। সেই সঙ্গে কালোবাজারি রুখতে রাজ্যগুলিকে পদক্ষেপের আর্জি জানিয়েছেন মোদি।

দিল্লির একটি সম্মেলন থেকে প্রধানমন্ত্রী এলপিজি উদ্বেগের প্রসঙ্গ তোলেন। জানান, পশ্চিম এশিয়ার যুদ্ধ পরিস্থিতির প্রভাব সমস্ত দেশের উপরেই পড়েছে। তার মোকাবিলায় সরকার যথাসাধ্য চেষ্টা চালাচ্ছে। মোদি বলেন, ‘‘এলপিজি নিয়ে কিছু মানুষ আতঙ্ক ছড়ানোর চেষ্টা করছেন। আমি কোনও রাজনৈতিক মন্তব্য করতে চাই না। শুধু বলব, তাঁরা জনগণের সামনে নিজেদের রূপ প্রকাশ করে ফেলছেন এবং সার্বিক ভাবে দেশের ক্ষতি করছেন।’’ কালোবাজারিদের এক হাত নেন প্রধানমন্ত্রী। তিনি জানান, পরিস্থিতির সুযোগ নিয়ে কেউ কেউ নির্দিষ্ট কিছু পণ্য কালোবাজারে বিক্রি করছেন। তাঁদের বিরুদ্ধে কঠোর পদক্ষেপ করা হবে। কেউ রেহাই পাবেন না।

আরও পড়ুন: সরকারি চাকরির পরীক্ষায় গাফিলতির অভিযোগ পরীক্ষার্থীর

‘‘কালোবাজারি এবং মজুতদারদের নিয়ন্ত্রণ করতে রাজ্যগুলিকে পদক্ষেপ করতে হবে। আমি অনুরোধ করছি, আপনারা নজরদারি বৃদ্ধি করুন। প্রধানমন্ত্রী জানিয়েছেন, পশ্চিম এশিয়ায় যুদ্ধের কারণে এক কঠিন সঙ্কটময় পরিস্থিতি তৈরি হয়েছে। বিভিন্ন রাজনৈতিক দল, সংবাদমাধ্যম, দেশের যুবসমাজ, শহর ও গ্রামাঞ্চলের সাধারণ মানুষ— এ ক্ষেত্রে সকলের ভূমিকাই গুরুত্বপূর্ণ। সকলে মিলে তার মোকাবিলা করতে হবে।